钦定古今图书集成/明伦汇编/官常典/第321卷 > 白圭
## 钦定古今图书集成/明伦汇编/官常典/第321卷 > 白圭

按《明外史》本传：“圭字宗玉，南宫人。正统七年进士。除
御史。监朱勇军，讨兀良哈有功。出巡按山西，辨疑狱
百馀部。檄朔州课钞益三之二，圭疏争，复三十取一

剽处州，协诸将平之。天顺二年，贵州东苗干把猪等”
僭号，攻劫都匀诸处。诏南和侯方瑛讨之。进圭右副
都御史，赞理军务。圭以谷种诸彝为东苗羽翼，先剿
破百四十七砦。遂会兵青崖，复破四百七十馀砦。干
把猪退据六美山，乘胜破擒之，诸苗震詟。湖广灾，就
命圭巡抚。四年召为兵部右侍郎。孛来寇庄浪，圭与
都御史王竑分兵巡边。圭败之固原州，竑亦败之红
崖子川。还进工部尚书。成化元年，荆、襄贼刘通等作
乱。敕抚宁伯朱永为总兵官，都督喜信、鲍政为左右
参将，中官唐慎、林贵奉监之，而以圭提督军务，发京
军及诸道兵会讨。通，河南西华人。县门有狻猊重千
斤，通只手举之，号“千斤刘。”正统中倡妖言，潜之房县
谋乱。至天顺末，有石龙者，号“石和尚”，聚党剽掠。通遣
其子聪约之举事，集流民四万，伪称汉王，建元“德胜。”
圭等至南漳，贼迎战，败之，俘斩千三百有奇，乘胜逼
其巢。通奔寿阳，谋走陜西。圭遣兵扼其道，通乃退保
大市，与其党苗龙合。官军破贼于雁坪，追斩伪太子
聪及其党苗虎等。贼退保后岩山，据险下木石如雨。
诸军四面攻，圭往来督战，士皆蚁附登，贼大败。擒通
及其众二千五百馀人，斩者如之。获贼子女万一千
有奇，焚其庐舍彝险阻而还。石龙与其党刘长子等
逸去，转掠四川，连陷巫山、大昌。圭等分兵蹙之，长子
缚龙以降，馀寇悉平。圭因奏善后事宜，悉报可。遭父
忧，命葬毕视事。录功，加太子少保，增俸一级。寻改兵
部尚书，兼督十二团营。六年，圭以四方多灾伤，而畿
辅、河南、四川、浙江、福建、江西久不置巡抚官，请遣大
臣巡视。帝命圭偕吏部推举，遂举侍郎原杰等以闻，
帝即遣之。阿罗出等驻牧河套，陜西数被寇。圭言镇
巡官偷肆，宜治。延绥巡抚王锐、镇守太监秦刚、总兵
官房能俱获罪。圭又议大举搜河套，发京兵及他镇
兵合十万屯延绥，而以输饷责河南、山西、陕西民，不
给则预征明年赋。于是内地骚然。而前后所遣三大
将朱永、赵辅、刘聚，皆畏怯不任战，卒以无功。丁继母
忧，夺情如初。十年卒官，年五十六。赠少傅，谥恭敏。圭
性简重，公退即闭阁卧，请谒皆不得通。在贵州时，有
愤中官虐欲刺之者，误入圭所。圭拥衾问之，其人惊
曰：“乃吾公耶？”即自刎，不殊，仆于地。圭呼烛起视，傅以
善药遣之，人服其量。次子钺，字秉德，进士及第，授编
修，累官太子少保、礼部尚书。习典故，以词翰称。卒赠
太子太保，谥文裕。